Onbekende aanvallers steek leerling 13 keer tydens pouse | Netwerk24
Deur Meghan Lawrence 30 April 2019 10:43
'n Leerling aan 'n skool in Mitchells Plain, Kaapstad, het flou geval, terwyl sy toegekyk het hoe haar ouer broer in gr. 11 tydens pouse aangeval is en minstens 13 keer met 'n skerp voorwerp gesteek is.
Jessica Shelver, woordvoerder van die Wes-Kaapse onderwysdepartement (WKOD), sê die gr. 11-seun is op 25 April tydens tweede pouse aangeval deur drie mans wat oor die skool se heining gespring het. Hy is bo sy linkeroog en meestal aan die regterkant van sy lyf gesteek.
"Die skool het aan die WKOD gesê dat minstens drie gewapende mans oor die skool se hek gespring het toe tweede pouse aangebreek het, waarna hulle die betrokke leerling geteiken het en hom minstens 13 tot 15 keer gesteek het," lui die verklaring.
"Die skoolklok is onmiddellik gelui sodat die leerlinge na veiligheid geneem kon word, terwyl die skool se veiligheidsbeamptes gehardloop het om die leerling te help."
Die leerling se suster, wat in gr. 10 is, het die voorval aanskou en flou geval.
Shelver sê die seun is in 'n stabiele toestand in die hospitaal, waar hy aansterk. Sy sê ook dat die polisie patrollies buite die skool opgeskerp het.
Kapt. FC van Wyk, provinsiale polisiewoordvoerder, sê die polisie in Mitchells Plain het omstreeks 12:30 op die toneel by die skool opgedaag nadat die leerling met die skerp voorwerpe aangeval is.
Van Wyk het bevestig dat die verdagtes oor die skool se hek gespring het en die leerling verskeie kere in die kop en bors gesteek het, waarna hulle weggehardloop het.
Die seun is na 'n nabygeleë kliniek vir behandeling geneem, terwyl sy suster berading sal ontvang.
Die polisie sê hulle ondersoek 'n saak van poging tot moord en dat daar moontlik ses verdagtes betrokke was.
Van Wyk sê die polisie ondersoek die moontlikheid dat die voorval met bendeaktiwiteite verband hou.
Shelver sê egter volgens die skool is die leerling sover kennis strek nie aan enige bendes geaffilieer nie.